หุ้นยุโรปปิดบวกรับตัวเลขจ้างงานสหรัฐฯพุ่งเกินคาด
ตลาดหุ้นยุโรปปิดบวกเมื่อคืนนี้ (7 ธ.ค.) เนื่องจากนักลงทุนมีมุมมองที่เป็นบวกต่อแนวโน้มเศรษฐกิจสหรัฐ หลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเดือนพ.ย.พุ่งขึ้นเกินคาด
8 ธ.ค. 2558

สำนักข่าวอินโฟเควสท์รางานว่า ดัชนี Stoxx Europe 600 ปรับขึ้น 0.5% ปิด (7 ธ.ค.) ที่ 372.48 จุด, ดัชนี CAC-40 ตลาดหุ้นฝรั่งเศสปิดที่ 4,756.41 จุด เพิ่มขึ้น 41.62 จุด หรือ +0.88%, ดัชนี DAX ตลาดหุ้นเยอรมันปิดที่ 10,886.09 จุด เพิ่มขึ้น 133.99 จุด หรือ +1.25% และดัชนี FTSE 100 ตลาดหุ้นลอนดอนปิดที่ 6,223.52 จุด ลดลง 14.77 จุด หรือ -0.24%
ตลาดหุ้นยุโรปปิดพุ่งขึ้นหลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 211,000 ตำแหน่งในเดือนพ.ย. ซึ่งสูงกว่าตัวเลขคาดการณ์ ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง
นอกจากนี้ ตลาดยังคงขานรับถ้อยแถลงของนายมาริโอ ดรากี ประธานธนาคารกลางยุโรป (ECB) ประกาศขยายระยะเวลาในการซื้อพันธบัตรตามมาตรการผ่อนคลายเชิงปริมาณ (QE) ไปจนถึงเดือนมี.ค.2560 จากเดิมที่มีกำหนดสิ้นสุดในเดือนก.ย.2559 เพื่อกระตุ้นเศรษฐกิจ และผลักดันให้อัตราเงินเฟ้อเข้าใกล้ระดับ 2% ตามเป้าหมายของ ECB ทั้งนี้ นายดรากียังระบุว่า ECB จะพิจารณาขยายระยะเวลาในการซื้อพันธบัตรออกไปอีก หากมีความจำเป็น
หุ้นแอร์บัส กรุ๊ป พุ่งขึ้น 2.9% หลังจากแอร์บัสเปิดเผยว่ายอดสั่งซื้อเครื่องบินเจ็ทไลนเนอร์ในช่วง 11 เดือนแรกของปีนี้มีมากกว่า 1,000 ลำ ส่วนหุ้นโนวาร์ติส ปรับขึ้น 0.6% หลังจากบริษัทเปิดเผยผลประกอบการที่ดีเกินคาด